РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/422-13

5. новембар2013. године

Б е о г р а д

З А П И С Н И К

21. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 4. НОВЕМБРА 2013. ГОДИНЕ

Седница је почела у 13,25 часова.

Седници је председавао Александар Сенић, председник Одбора.

Седници су присуствовали чланови Одбора: Саша Максимовић, Јасмина Обрадовић, Велимир Станојевић, Арпад Фремонд, као и Зоран Пралица (уместо Драгана Чолића) и Живојин Станковић (уместо Синише Лазића), заменици чланова Одбора.

Седници нису присуствовали чланови Одбора: Горан Богдановић, Снежана Богосављевић Бошковић,Радмила Геров, Ненад Китановић, Ото Кишмартон, Ружица Игић, Саша Дујовић, Петар Кунтић и Чедомир Протић.

Поред чланова Одбора седници je присуствовао и народни посланик Срђан Миливојевић.

Поред чланова Одбора седници су присуствовали: представници Министарства пољопривреде, шумарства и водопривреде: Данило Голубовић, државни секретар; Бојана Тодоровић, Тања Динкић, Министарство спољне и унутрашње трговине и телекомуникација; Freek Janmaat, делегација ЕУ у Србији; Небојша Ћирјаковић, British American Tobacco ( BAT ); Жика Зоркић, Дејан Станковић, Монус; Владимир Типсаревић, Борис Ивановић, Горан Пекезић, ЈТ Интернатионал а. д. Сента; Срђан Лазовић, Савет страних инвеститора; Александра- Кнез Милојковић, Алијанса за заједничко добро, као и представници средстава јавног информисања.

Седница је одржана на основу члана 72. став 5. Пословника Народне скупштине, на којој се расправљало о Трговинском режиму са ЕУ за трговину цигаретама.

У уводним напоменама, Данило Голубовић, државни секретар у Министарству пољопривреде, шумарства и водопривреде је информисао да је током ССП преговора утврђен прелазни период (2009-2011 година) за листу пољопривредних производа .Правни основ за то је члан 39. став 3. ССП споразума. По његовим речима током преговора пореговарачки тим рбије је покушао да дода 45000 тона на постојећу квоту од 180000 тона. Понуда Европске комисије је била 1000 тона. У вези трговинског режима за цигарете за земљама ЕУ, Голубовић је информисао да је Влада је прихватила предлог да се 1600 тона цигарета из Хрватске као и из осталих ЕУ земаља царини по стопи од 15%, а 25 тона по стопи од 10%. Преко те квоте царина ће бити 57,6%. Државни секретар је још истакао да Србија има безцарински извоз у ЕУ за 95% својих пољопривредних производа, осим за шећер, бејби биф, вино и поједине производе рибарства за које су утврђене квоте изнад којих се њихов извоз цариони.

Александар Сенић, председник Одбора, истакао је, да производно-прометни ланац дуванске индустрије споразума обезбеђује запослење око 130000 људи у Србији, приходи од акциза у 2012 години су достигли 11% укупног прихода буџета Србије. Приватне инвестиције износе више милијарди евра од 2003 године и дуванска индустрија доприноси са 2,6% у БДП Србије.

По речима Срђана Лазовића, прихватање квоте од 1625 тона ће имати негативне последице по дуванску индустрију. Изнета је сугестија да начин дистрибуције усвојене квоте буде транспарентан, односно да подела квоте буде на бази унапред утврђених критеријума који су јасни свим тржишним играчима. Горан Пекезић, ЈТ Интернатионал а. д. Сента, указао је на потребу предвидљивости регулаторног окружења који се односи на дуванску индустрију. Посебно је истакнут проблем нелегалне трговине резаним дуваном. Народни посланик, Срђан Миливојевић, истакао је, да су се приближиле цене најјефтинијих и најскупљих цигарета а да су се корисници окренули тржишту дувана на пијацама и указао је на потребу пажљивијег преговарања у будућности.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

- шта Министарство ради по питању транспарентности утврђених квота и да ли се утврђују критеријуми како ће она бити обављена?

- шат Министарство ради по питању нелегалне трговине резаним дуваном?

- каква ће бити политика акциза и пореза за 2014. годину?

Бојана Тодоровић, Министарство спољне и унутрашње трговине и телекомуникација, указала је на потребу да се са произвођачима дувана направи договор око транспарентне поделе квота.

Народни посланик, Срђан Миливојевић, изнео је предлог да се формира радна група која би направила договор око транспарентне поделе квота а да народни посланици буду информисани приликом изгласавања буџета о ставу произвођача по питању акциза на дуван за следећу годину.

У дискусији су учествовали народни посланици Александар Сенић, Срђан Миливојевић; Данило Голубовић, државни секретар у Министарству пољопривреде; Срђан Лазовић, Савет страних инвеститора; Горан Пекезић, ЈТ Интернатионал а. д. Сента; Бојана Тодоровић, Министарство спољне и унутрашње трговине и телекомуникација; Freek Janmaat, делегација ЕУ у Србији.

Пошто других питања и предлога није било, седница је завршена у 14,30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Александар Сенић